**Καμία δέσμευση για έκτακτη ενίσχυση των ΜΜΜ εν μέσω πανδημίας από το υπουργείο, στην συνάντηση με τις αυτοδιοικητικές παρατάξεις**

Πραγματοποιήθηκε σήμερα Πέμπτη 05 Νοέμβρη στις 12.00 το μεσημέρι, η συγκέντρωση διαμαρτυρίας, που κάλεσαν δημοτικές και περιφερειακές παρατάξεις και κινήσεις του Νομού Αττικής, έξω από το Υπουργείο Υποδομών και Μεταφορών, με κεντρικό σύνθημα **«ΠΡΟΣΤΑΤΕΨΤΕ ΤΟΝ ΛΑΟ, ΕΝΙΣΧΥΣΤΕ ΤΙΣ ΣΥΓΚΟΙΝΩΝΙΕΣ ΜΕ ΜΕΣΑ ΚΑΙ ΠΡΟΣΩΠΙΚΟ».** Στη συγκέντρωση διαμαρτυρίας συμμετείχαν εκπρόσωποι των παρατάξεων που υπέγραφαν το κάλεσμα-ψήφισμα με αιτήματα :

* Την υλοποίηση ενός οργανωμένου σχεδίου για σύγχρονες, ασφαλείς και δημόσιες συγκοινωνίες για το Λεκανοπέδιο της Αττικής και τις όμορες περιοχές, που θα εξυπηρετούν και δεν θα ταλαιπωρούν τους πολίτες.
* Την πύκνωση των δρομολογίων ώστε να μειωθεί ο αριθμός των επιβατών.
* Την άμεση ανανέωση του στόλου με την αγορά ικανοποιητικού αριθμού σύγχρονων λεωφορείων, τρόλεϊ και συρμών.
* Την αγορά ανταλλακτικών για την επισκευή όλων των οχημάτων που σαπίζουν στα αμαξοστάσια.
* Την πρόσληψη οδηγών και λοιπού προσωπικού με σταθερές εργασιακές και ασφαλιστικές σχέσεις. Να προστατευτούν όσοι ανήκουν σε ευπαθείς ομάδες χωρίς να στερηθούν την κανονική τους άδεια.
* Καμία σύμβαση με ιδιώτες. Επίταξη ιδιωτικών τουριστικών λεωφορείων και ΚΤΕΛ. Να χρησιμοποιηθούν τα λεωφορεία των δημοσίων υπηρεσιών και οι δημοτικές συγκοινωνίες να συνδεθούν με κεντρικούς συγκοινωνιακούς σταθμούς.

Αντιπροσωπεία των συγκεντρωμένων, συναντήθηκε με τον Γ.Γ. του Υπουργείου στον οποίο κατέθεσε το ψήφισμα με τα αιτήματα. Στη συνάντηση αναδείχθηκε η ευθύνη των κυβερνήσεων, ιδιαίτερα της τελευταίας δεκαετίας που εφάρμοσαν τις νεοφιλελεύθερες πολιτικές που απαξίωσαν τις συγκοινωνίες, και τις ευθύνες που έχει η σημερινή κυβέρνηση για την κατάσταση που επικρατεί τώρα στα ΜΜΜ εν μέσω πανδημίας, κατάσταση επικίνδυνη για τη δημόσια υγεία.

Τα ΜΜΜ είναι το μοναδικό μέσο μετακίνησης για την πλειοψηφία των συμπολιτών μας και ιδιαίτερα των πιο αδύναμων οικονομικά. Με τις επιλογές και την πολιτική που ακολουθεί η κυβέρνηση στα ΜΜΜ συμβάλλει στην ανεξέλεγκτη διασπορά του ιού. Εν μέσω πανδημίας και οικονομικής κρίσης έχει επιλέξει να στοιβάζονται οι επιβάτες στα ΜΜΜ τις ώρες αιχμής και την ίδια στιγμή έχει μοιράσει και μοιράζει εκατοντάδες εκατομμύρια στους κρατικοδίαιτους επιχειρηματίες, προκειμένου δε να αποσείσει τις ευθύνες της, επικαλείται την ατομική ευθύνη. Με τις επιλογές της η κυβέρνηση προκειμένου να διασφαλίσει και να αυξήσει την κερδοφορία των επιχειρηματιών, βάζει σε κίνδυνο την υγεία του λαού.

Η αντιπροσωπεία απαίτησε την άμεση ενίσχυση των συγκοινωνιών με μέσα και προσωπικό, τεκμηριώνοντας ότι είναι αποκλειστικά και μόνον θέμα πολιτικής επιλογής για το που θα δώσει η κυβέρνηση τα διαθέσιμα λεφτά.

Ο Γ.Γ. αφού δεν αμφισβήτησε τις ελλείψεις και τις ανάγκες που υπάρχουν, υποστήριξε ως λύση τις συμβάσεις με τους ιδιώτες, δήλωσε την αντίθεσή του στην επίταξη ιδιωτικών λεωφορείων και ΚΤΕΛ και επανέλαβε τον προγραμματισμό «κάλυψης» των αναγκών μέχρι τέλος του χρόνου και τη θέση της κυβέρνησης, που όχι μόνο δεν καλύπτουν τις βασικές ανάγκες στη συγκοινωνία, αλλά αντίθετα εξυπηρετώντας συγκεκριμένα ιδιωτικά συμφέροντα επιταχύνουν την ιδιωτικοποίηση των συγκοινωνιών, βάζοντας την ταφόπλακα στο δημόσιο χαρακτήρα τους. Το μόνο που δήλωσε ότι θα εξετάσει, είναι η πρόταση σύνδεσης των δημοτικών συγκοινωνιών με κεντρικούς συγκοινωνιακούς σταθμούς. Για τη στήριξη των δημοτικών συγκοινωνιών, η αντιπροσωπεία ζήτησε την ενίσχυση των δήμων με το αναγκαίο προσωπικό και επιπλέον χρηματοδότησή τους.

**Εμείς ως αυτοδιοικητικές παρατάξεις και κινήσεις θα συνεχίσουμε τον αγώνα υπεράσπισης των λαϊκών συμφερόντων και αντίστασης απέναντι στη νεοφιλελεύθερη πολιτική των κυβερνήσεων που μεθοδεύουν την ιδιωτικοποίηση των συγκοινωνιών, της υγείας, και της παιδείας και την εμπορευματοποίηση των κοινωνικών αγαθών.**

**Αθήνα 05/11/2020**

**Οι δημοτικές & περιφερειακές παρατάξεις**

**-ΑΓΩΝΙΣΤΙΚΗ ΔΗΜΟΚΡΑΤΙΚΗ ΚΙΝΗΣΗ ΜΕΓΑΡΩΝ ΝΕΑΣ ΠΕΡΑΜΟΥ**

**-ΑΝΑΤΡΟΠΗ ΣΤΗΝ ΠΟΛΗ ΝΕΑ ΣΜΥΡΝΗ**

**-ΑΝΤΙΣΤΑΣΗ ΚΑΙ ΑΝΑΤΡΟΠΗ - ΑΝΤΙΚΑΠΙΤΑΛΙΣΤΙΚΗ ΚΙΝΗΣΗ ΒΡΙΛΗΣΣΙΩΝ**

**-ΑΝΥΠΟΤΑΧΤΕΣ ΓΕΙΤΟΝΙΕΣ ΔΑΦΝΗΣ ΥΜΗΤΤΟΥ**

**-ΑΝΥΠΟΤΑΚΤΗ ΑΘΗΝΑ**

**-ΑΝΥΠΟΤΑΚΤΗ ΑΤΤΙΚΗ**

**-ΑΣΥΜΒΙΒΑΣΤΟ ΙΛΙΟΝ**

**-ΔΗΜΟΤΙΚΗ ΑΓΩΝΙΣΤΙΚΗ ΕΝΩΤΙΚΗ ΚΙΝΗΣΗ ΧΑΪΔΑΡΙΟΥ**

**-ΔΗΜΟΤΙΚΗ ΣΥΝΕΡΓΑΣΙΑ ΕΛΛΗΝΙΚΟΥ ΑΡΓΥΡΟΥΠΟΛΗΣ**

**-ΔΙΚΤΥΟ ΠΟΛΙΤΩΝ ΧΟΛΑΡΓΟΥ ΠΑΠΑΓΟΥ**

**-ΕΝΟΤΗΤΑ ΑΝΑΤΡΟΠΗ ΚΑΙ ΕΡΓΟ ΓΙΑ ΤΟ ΜΑΡΟΥΣΙ**

**-ΖΩΓΡΑΦΟΥ ΑΝΥΠΟΤΑΚΤΗ ΠΟΛΗ**

**-ΚΙΝΗΣΗ ΠΟΛΙΤΩΝ ΝΙΚΑΙΑΣ ΡΕΝΤΗ «ΚΟΝΤΡΑ ΣΤΟ ΡΕΥΜΑ»**

**-ΜΕΤΩΠΟ ΑΝΑΤΡΟΠΗΣ ΓΙΑ ΤΗΝ ΑΘΗΝΑ**

**-ΠΡΩΤΟΒΟΥΛΙΑ ΠΟΛΙΤΩΝ «ΧΑΛΑΝΔΡΙ ΕΝΑΝΤΙΑ»**

**-ΡΙΖΟΣΠΑΣΤΙΚΗ ΑΓΩΝΙΣΤΙΚΗ ΚΙΝΗΣΗ ΠΟΛΙΤΩΝ ΠΕΤΡΟΥΠΟΛΗΣ (ΡΑΚ)**

**-ΡΙΖΟΣΠΑΣΤΙΚΗ ΕΝΩΤΙΚΗ ΚΙΝΗΣΗ ΒΥΡΩΝΑ**

**-ΡΙΖΟΣΠΑΣΤΙΚΗ ΠΡΟΟΔΕΥΤΙΚΗ ΚΙΝΗΣΗ ΑΝΥΠΟΤΑΚΤΟΣ ΚΟΡΥΔΑΛΛΟΣ**

**-ΡΙΖΟΣΠΑΣΤΙΚΗ ΠΡΩΤΟΒΟΥΛΙΑ ΠΕΡΙΣΤΕΡΙΟΥ**

**-ΦΥΣΣΑΕΙ ΚΟΝΤΡΑ ΣΤΗΝ ΑΓΙΑ ΠΑΡΑΣΚΕΥΗ**